b'\n_START_ARTICLE_\nPalatul Culturii din Ia\xc8\x99i\n_START_SECTION_\nIstorie\n_START_PARAGRAPH_\nDe-a lungul timpului, \xc3\xaen zona respectiv\xc4\x83 a ora\xc8\x99ului s-a dezvoltat ansamblul cur\xc8\x9bii domne\xc8\x99ti (atestat\xc4\x83 documentar \xc3\xaencep\xc3\xa2nd cu 1434). \xc3\x8en 1804 - 1806, prin\xc8\x9bul Alexandru Moruzi a construit un impun\xc4\x83tor palat domnesc, \xc3\xaen stil neoclasic (arhitect Johan Freywald). Afectat de incendii, palatul avea s\xc4\x83 fie ref\xc4\x83cut de prin\xc8\x9bul Mihail Sturdza, \xc3\xaen 1841 - 1843 (arhitect Nicolae Singurov). Dup\xc4\x83 Unirea de la 1859 \xc8\x99i mutarea capitalei la Bucure\xc8\x99ti (1862), cl\xc4\x83direa devine palat administrativ. Un incendiu din 1880 afecteaz\xc4\x83 din nou cl\xc4\x83direa, aceasta fiind ref\xc4\x83cut\xc4\x83 \xc3\xaentre 1880-1883. La \xc3\xaenceputul secolului al XX-lea se ia decizia refacerii \xc3\xaen stil nou a \xc3\xaentregului palat dup\xc4\x83 un plan care prevede \xc8\x99i m\xc4\x83rirea suprafe\xc8\x9bei prin ad\xc4\x83ugarea de corpuri noi, \xc3\xaen scopul cre\xc8\x99terii func\xc8\x9bionalit\xc4\x83\xc8\x9bii cl\xc4\x83dirii. Primele lucr\xc4\x83ri ce presupun demantelarea vechiului palat au loc \xc3\xaen 1906. _NEWLINE_Lucr\xc4\x83rile de reconstruire \xc8\x99i extindere au \xc3\xaenceput \xc3\xaen 1907, p\xc4\x83str\xc3\xa2ndu-se din vechiul palat principalele temelii \xc8\x99i o parte din zidurile etajului. Noul edificiu a fost realizat \xc3\xaen stilul neogotic, dup\xc4\x83 planurile arhitectului Ion D. Berindey, ajutat de arhitec\xc8\x9bii  Filip Xenopol \xc8\x99i Grigore Cerchez. \xc3\x8entrerupt\xc4\x83 \xc3\xaen timpul Primului R\xc4\x83zboi Mondial, construc\xc8\x9bia palatului s-a prelungit pe durata a dou\xc4\x83 decenii. Edificiul, finalizat pe 11 octombrie 1925, a fost inaugurat \xc3\xaen anul 1926 de c\xc4\x83tre regele Ferdinand al Rom\xc3\xa2niei.\n_START_SECTION_\nDescriere\n_START_PARAGRAPH_\nStilul palatului este neogotic, cu detalii ornamentale, cu elemente heraldice \xc3\xaen exterior. Aripile cu ie\xc8\x99indurile semicirculare au fost retrase \xc8\x99i \xc3\xaempodobite la fronton cu statui de arca\xc8\x99i ce stau de straj\xc4\x83, iar pe laterale s-au construit dou\xc4\x83 intr\xc4\x83ri sub forma unor turnuri boltite. Intrarea \xc3\xaen palat se face printr-un turn donjon mare, cu creneluri \xc8\x99i firide dominate de o acvil\xc4\x83 cu aripile desf\xc4\x83cute. Elemente de interes turistic sunt: \xe2\x80\x9eSala gotic\xc4\x83\xe2\x80\x9d, unde se poate admira mozaicul ce reprezint\xc4\x83 un \xe2\x80\x9ebestiarum\xe2\x80\x9d medieval (grifoni, acvile bicefale \xc8\x99i lei). \xe2\x80\x9eSala Voievozilor\xe2\x80\x9d se afl\xc4\x83 la etaj \xc8\x99i con\xc8\x9bine, \xc3\xaen medalioane, portretele domnilor Moldovei \xc8\x99i ale regilor Rom\xc3\xa2niei. Tot la etajul I se afl\xc4\x83 \xe2\x80\x9eSala Henri Coand\xc4\x83\xe2\x80\x9d. La faima Palatului Culturii a contribuit si ceasul cu trei cadrane din turnul cladirii. Avand diametrul de 3,25 m, acestea erau decorate cu mici vitralii, reprezentand cele 12 zodii. Cate doi plaiesi, in costume nationale, zugraviti pe zidul turnului, stau de straja, incadrand ceasornicul, dupa modelul ostenilor pictati la castelul Peles. Atat vitraliile, cat si crenelurile, in forma de cruce ale turnului, erau luminate electric in cursul noptii. Carillonul ceasului este un sistem de clopote acordate, o replica moderna a mecanismelor similare din Evul Mediu Occidental. Cele 8 clopote din turnul palatului reproduc, la fiecare ora exacta, "Hora Unirii", amintind acum nu doar "Unirea cea mica" din 1859, ci si "Unirea cea mare" din 1918. Melodia este inregistrata pe un tambur cu 69 stifturi._NEWLINE_Legenda spune c\xc4\x83 \xc3\xaen proiectul ini\xc8\x9bial erau prev\xc4\x83zute 365 de camere, dar construc\xc8\x9bia are 298 \xc3\xaenc\xc4\x83peri cu o suprafa\xc8\x9b\xc4\x83 de aproximativ 36.000 m\xc2\xb2. La fa\xc8\x9bad\xc4\x83 sunt 92 ferestre, iar la mansard\xc4\x83 alte 36 \xc3\xaen ogiv\xc4\x83 \xc8\x99i dou\xc4\x83 r\xc3\xa2nduri de baghete. _NEWLINE_La etajul I, la fa\xc8\x9bada central\xc4\x83, se afl\xc4\x83 \xe2\x80\x9eSala Voievozilor\xe2\x80\x9d, cu picturi \xc3\xaen stilul frescelor medievale din ctitoriile Moldovei, a\xc8\x99ezate \xc3\xaen chenare de epoc\xc4\x83. Picturile au fost executate de \xc8\x98tefan Dimitrescu \xc8\x99i de elevii s\xc4\x83i. Tot la etajul I se afl\xc4\x83 sala \xe2\x80\x9eHenri Coand\xc4\x83\xe2\x80\x9d, ale c\xc4\x83rei lambriuri au fost executate dup\xc4\x83 un proiect al marelui savant. \xc3\x8en amintirea anilor petrecu\xc8\x9bi la Ia\xc8\x99i ca elev al Liceului Militar, Coand\xc4\x83 a d\xc4\x83ruit ora\xc8\x99ului proiectul \xe2\x80\x9eMonumentului Eroilor Rom\xc3\xa2ni\xe2\x80\x9d din cartierul Galata \xc8\x99i re\xc8\x9beta unui ciment special, care imit\xc4\x83 perfect culoarea \xc8\x99i sunetul lemnului de stejar._NEWLINE_P\xc3\xa2n\xc4\x83 \xc3\xaen 1955, aici a fost sediul Tribunalului Jude\xc8\x9bean, dotat cu mobilier confec\xc8\x9bionat la \xe2\x80\x9eCasa Maple\xe2\x80\x9d din Londra. Afectat de cutremurul din 1940, Palatul a slujit \xc3\xaen timpul celui de-al doilea r\xc4\x83zboi mondial drept cazarm\xc4\x83 a trupelor germane \xc8\x99i ulterior, sovietice. \xc3\x8encep\xc3\xa2nd din anul 1975, plan\xc8\x99eul de lemn al ultimului etaj a fost \xc3\xaenlocuit cu unul de ciment, turnat \xc3\xaen plase de o\xc8\x9bel, lucrare par\xc8\x9bial terminat\xc4\x83 \xc3\xaen martie 1977, c\xc3\xa2nd a avut loc cutremurul cel mare. Ca o cheie de bolt\xc4\x83, noul plan\xc8\x99eu a sus\xc8\x9binut monumentul, fiind afectate \xc3\xaen schimb, plan\xc8\x99eele de la etajul I, zid\xc4\x83ria, ornamentele \xc8\x99i stucaturile.'